'โพสต์อินชัวรันส์'ฮิต เปิดรับพันธมิตรไม่อั้น
ขายประกันผ่านไปรษณีย์เริ่มฮิต เปิดรับพันธมิตรประกันไม่อั้น
17 ก.ย. 2558

ขายประกันผ่านไปรษณีย์เริ่มฮิต เปิดรับพันธมิตรประกันไม่อั้น 
นายปิยะวัตร์ มหาเปารยะ รองกรรมการผู้จัดการใหญ่อาวุโส สายงานระบบปฏิบัติการ รักษาการในตำแหน่งกรรมการผู้จัดการใหญ่ บริษัท ไปรษณีย์ไทย เปิดเผยว่า บริษัทได้ให้บริการขายประกันผ่านที่ทำการไปรษณีย์ 1,200 แห่ง ทั่วประเทศ (โพสต์ อินชัวรันส์) โดยยังเปิดรับพันธมิตรจากธุรกิจประกันภัยและประกันชีวิตอย่างต่อเนื่อง ซึ่งคาดหวังจะเป็นหนึ่งให้ผู้ให้บริการประกันภัยครบวงจร 
ล่าสุด บริษัทได้ร่วมกับบริษัท ทิพยประกันภัย พัฒนาระบบการขายประกันภัยตามพระราชบัญญัติคุ้มครองผู้ประสบภัยจากรถ พ.ศ. 2535 หรือ พ.ร.บ.ออนไลน์ ที่ลูกค้าสามารถรอรับกรมธรรม์ได้ทันทีและมีแผนพัฒนาระบบการให้บริการรับประกันภัยประเภทต่างๆ
ปัจจุบัน โพสต์ อินชัวรันส์ มีพันธมิตรจากธุรกิจประกันภัย 6 แห่ง ประกอบด้วย บริษัท ทิพยประกันภัย บริษัท สยามซิตี้ประกันภัย บริษัท วิริยะประกันภัย บริษัท อาคเนย์ประกันภัย บริษัท สินมั่นคงประกันภัย และบริษัท ไทยซัมซุงประกันชีวิต ส่วนใหญ่จะเป็นการขายประกันภัยและประกันชีวิตราคาถูก โดยครึ่งปีแรกมียอดขายประกันราคาถูกหรือไมโครอินชัวรันส์ประมาณ 4.5 หมื่นฉบับ ถือว่ายังไม่มากเพราะเป็นการเริ่มต้นธุรกิจ
นอกจากนี้ ยังให้บริการประกันการขนส่งสินค้าที่มีราคาแพงกรณีสูญหายเบี้ย 100 บาท จะได้รับความคุ้มครอง 3 หมื่นบาท